PERIODEPLAN PÅ KROKODILLE

Periode: 01. mars - 31. mai

**GENERELL INFO OG OPPSUMMERING AV FORRIGE PERIODE**

I januar har vi vært på kjekke turer. Vi har hatt noen fantastiske snø-dager der vi har akt og lekt i snøen. Vi har hatt nyttårsball og vi har lekt kjekt både inne og ute.

Eventyret om skinnvotten har vi lest, dramatisert og barna har fargelagt dyrene og klippet ut skinnvotten så de kunne få eventyret med seg hjem.

Vi startet februar med å ha om samenes nasjonaldag. Vi hørte på joik og prøvde å lære oss samiske ord. Barna fikk fargelegge det samiske flagget og vi snakket om hva de forskjellige fargene i flagget betyr. Barna lagde også pynt der de brukte perler og filt i fargene fra flagget.

Ivrige barn lagde hver sitt fastelavnsris og fredag 9.februar feiret vi fastelavn på forskudd. Da bakte vi boller og koste oss med boller med krem og syltetøy. Vi feiret 5 årsdagen til Kristoffer også denne dagen, så da ble det smoothie-is også.

Vi lagde også litt pynt til valentines. Vi lagde hjertepynt til avdelingen og barna lagde pynt som de fikk med hjem.

Karnevalet 23.februar var veldig kjekt. Mange fine barn i fine kostymer. Vi hadde disco, samling der alle barna fikk komme opp å vise kostymet sitt, vi hadde pinjata, og vi koste oss med pølser og popcorn.

Tirsdag 27.februar var vi på tur til biblioteket. Oddvar hadde fikset billetter til oss så vi kunne komme og høre Hege Østmo-Sæter Olsnes lese boken Rot og Bjørne Tegner. Dette var kjekt for både barn og voksne. Det henger tegning som Hege tegnet mens vi var der, og bilder på veggen inne på avdelingen.

Vi har hengt opp litt bilder fra forskjellige happeninger og turer som henger inne på avdelingen.

**LITT OM GRUPPA**

Vi er 18 barn og 3 voksne på avdelingen. Det er en fin gjeng vi voksne får være med hver dag. Vi leker, leser, går på turer, leker ute, har aktiviteter, tegner, maler, har samlinger, spiser sammen, pusler, tegner, perler, bygger tog bane, leker med biler, Duplo, Kapla, magneter, Plus Plus og Lego.

**SOSIAL KOMPETANSE/DANNING**

Vi jobber med å kommunisere og samhandle godt med andre i ulike situasjoner. Sosial kompetanse er grunnlaget for læring og utvikling og kan forebygge diskriminering og mobbing.

Rammeplanen sier at sosial kompetanse er en forutsetning for å fungere godt sammen med andre og omfatter ferdigheter, kunnskaper og holdninger som utvikles gjennom sosialt samspill.

**BARNS MEDVIRKNING**

Barna er med på å velge hvor vi skal på tur. De kommer med ønsker, og vi tar avstemning på hvor flest barn ønsker å gå. Vi har også printet ut bilder av forskjellige lekeplasser vi går til. I samling legger vi ut bilder av lekeplassene og barna legger en kloss der de ønsker å gå. Etter at alle har valgt, teller vi opp hvor det er flest klosser, så går vi der.

Vi snakker og blir enige om hva vi skal ha på når vi går ut, og inne velger barna selv hva de vil leke med eller gjøre.

**PERIODENS TEMA**

Temaet for mars, april og mai blir Bukkene Bruse, Oilers, påske, vår og 17.mai. Bukkene Bruse har vært noe barna har snakket mye om i det siste. Da er det veldig kjekt å ha det som tema.

Oilers er også noe barna har stor interesse av. Og vi skal nå følge Oilers i sluttspillet og kampen om byttå (kongepokalen). Vi henger opp oversikt over kampene og små kongepokaler for å se hvor mange kamper Oilers må vinne for å vinne den store kongepokalen. Vinner Oilers sluttspillet, blir det gullfest på avdelingen. Mer info om dette kommer hvis Oilers vinner.

Vi har flere år på rad sådd solsikker som barna får med seg hjem. Dette skal vi gjøre i år også. Så synes vi det er kjekt med bilder eller oppdateringer på hvor høye solsikkene blir.

**VIKTIGE DATOER**

**12. mars- Barnehagedagen**

**20. mars- Gul fest og påskekafè**

**27. mars- ½ dag (bhg. åpen fra kl. 07.15-12.00)**

**28. mars- Skjærtorsdag (bhg. stengt)**

**29. mars- Langfredag (bhg. stengt)**

**01. april- 2. påskedag (bhg. stengt)**

**02. april- Planleggingsdag (bhg. stengt)**

**01. mai- Off. høytidsdag (bhg. stengt)**

**09. mai- Kristi himmelfartsdag (bhg. stengt)**

**16. mai- 17. mai feiring i bhg.**

**17. mai- Grunnlovsdagen (bhg. stengt)**

**20. mai- 2. pinsedag (bhg. stengt)**

**21. juni- Fargefest og tog**

**Mer info om de viktige dagene kommer.**

**BURSDAGER**

Vi har ingen bursdager denne perioden.

**HUSK**

* Merk klær og annet utstyr i barnehagen.
* Sjekk jevnlig boksen med skift og ekstratøy om barnet ditt har det det trenger.
* Frokosten ryddesvekk kl.08.30. De som ønsker å spise må komme i god tid før det. Da slipper ditt barn å spise alene, og vi kan komme i gang med det vi skal gjøre den dagen.
* Vi setter stor pris på en melding hvis barnet ditt/deres ikke kommer i bhg.
* Vask vannflaskene jevnlig.
* Ta med dress og regntøy hjem for vask hver fredag og ved behov.

**TURDAG**

Vi går på tur tirsdager kl. 09.30.

**FAGOMRÅDENE**

[Kommunikasjon, språk og tekst](https://www.udir.no/laring-og-trivsel/rammeplan-for-barnehagen/fagomrader/kommunikasjon-sprak-tekst/)

* Vi leser bøker
* Vi forteller eventyr og fortellinger.
* Vi snakker sammen og synger.
* Vi hjelper barna med å benevne tingene vi har rundt oss

[Kropp, bevegelse, mat og helse](https://www.udir.no/laring-og-trivsel/rammeplan-for-barnehagen/fagomrader/kropp-bevegelse-mat-helse/)

* Vi spiser sunn mat, er aktive, går turer, løper, går, sykler, hopper og klatrer.

[Kunst, kultur og kreativitet](https://www.udir.no/laring-og-trivsel/rammeplan-for-barnehagen/fagomrader/kunst-kultur-kreativitet/)

* Vi har formingsaktiviteter der vi jobber med periodens tema.
* Vi støtter leken og lar barna utforske fantasien i rollelek.

[Natur, miljø og teknologi](https://www.udir.no/laring-og-trivsel/rammeplan-for-barnehagen/fagomrader/natur-miljo-teknologi/)

* Vi går på tur.
* Vi lærer om årstidene og hva som er spesielt med årstidene.

[Antall, rom og form](https://www.udir.no/laring-og-trivsel/rammeplan-for-barnehagen/fagomrader/antall-rom-form/)

* Vi har samling der vi teller hvor mange barn vi er og hvor mange som eventuelt er borte.
* Vi leser eventyr om Bukkene Bruse.
* Vi følger Oilers i sluttspillet og teller hvor mange kamper og kongepokaler Oilers må vinne for å vinne sluttspillet.

[Etikk, religion og filosofi](https://www.udir.no/laring-og-trivsel/rammeplan-for-barnehagen/fagomrader/etikk-religion-filosofi/)

* Vi filosoferer om hvordan det er å være barn i andre land
* Vi filosoferer og undrer oss sammen med barna.

[Nærmiljø og samfunn](https://www.udir.no/laring-og-trivsel/rammeplan-for-barnehagen/fagomrader/narmiljo-samfunn/)

* Vi går på turer i nærmiljøet.
* Vi går på turer til Dnb-arena for å se på når Oilers trener.